[pic] | COMISIA EUROPEANĂ |

Bruxelles, 23.6.2010

COM(2010)347 final

2008/0192 (COD)

AVIZUL COMISIEI

în conformitate cu articolul 294 alineatul (7) litera (c) din Tratatul privind funcționarea Uniunii Europene, cu privire la amendamentele Parlamentului European la poziția Consiliului referitoare la propunerea de DIRECTIVĂ A PARLAMENTULUI EUROPEAN ȘI A CONSILIULUI privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE

2008/0192 (COD)

AVIZUL COMISIEI

în conformitate cu articolul 294 alineatul (7) litera (c) din Tratatul privind funcționarea Uniunii Europene, cu privire la amendamentele Parlamentului European la poziția Consiliului referitoare la propunerea de DIRECTIVĂ A PARLAMENTULUI EUROPEAN ȘI A CONSILIULUI privind aplicarea principiului egalității de tratament între bărbații și femeile care desfășoară o activitate independentă și de abrogare a Directivei 86/613/CEE

1. Introducere

Articolul 294 alineatul (7) litera (c) din Tratatul privind funcționarea Uniunii Europene prevede emiterea de către Comisie a unui aviz cu privire la amendamentele propuse de Parlamentul European în a doua lectură. Comisia își prezintă mai jos avizul cu privire la cele 17 amendamente propuse de Parlament.

2. Istoricul dosarului

La 3 octombrie 2008, Comisia a adoptat propunerea sa de directivă[1] și a transmis-o, la aceeași dată, Parlamentului European și Consiliului pentru adoptare prin procedura de codecizie, în conformitate cu prevederile articolului 251 din Tratatul CE.

Comitetul Economic și Social European și-a dat avizul la 24 martie 2009.

La 6 mai 2009, Parlamentul European a adoptat, în prima lectură, o rezoluție legislativă care aprobă propunerea Comisiei cu 28 de amendamente[2]. Comisia a anunțat, în sesiunea plenară a Parlamentului European, că este în măsură să accepte majoritatea amendamentelor, în mod integral sau sub formă de conținut.

În conformitate cu articolul 251 din Tratatul CE, Consiliul a ajuns la un acord politic privind propunerea la 30 noiembrie 2009 și a adoptat în mod formal poziția sa în prima lectură, la 8 martie 2010[3].

Comisia a adoptat comunicarea sa către Parlamentul European cu privire la poziția Consiliului în prima lectură, la 22 martie 2010[4].

3. Obiectul propunerii

Scopul propunerii Comisiei constă în modificarea cadrului juridic comunitar privind aplicarea principiului egalității de tratament între bărbați și femei lucrătorilor care desfășoară o activitate independentă și soțiilor/soților acestora.

Ea introduce modificări substanțiale ale directivei în vigoare, care datează din 1986. În primul rând, ea lărgește noțiunea de soții/soți, incluzând partenerii de viață, în măsura în care aceștia sunt recunoscuți de către legislația națională. În al doilea rând, propunerea prevede că soția/soțul colaboratoare/colaborator al lucrătorului care desfășoară o activitate independentă, ținând cont de contribuția sa la activitatea întreprinderii familiale, trebuie să aibă dreptul, dacă solicită acest lucru, să beneficieze de protecție socială. În ultimul rând, propunerea prevede ca lucrătorii de sex feminin care desfășoară o activitate independentă și soțiile colaboratoare să beneficieze, la cerere, de o indemnizație de maternitate care să le permită să își întrerupă activitățile profesionale pentru o perioadă de minimum 14 săptămâni.

4. Avizul Comisiei privind amendamentele Parlamentului European

În comunicarea sa privind poziția Consiliului în prima lectură, Comisia a concluzionat că, deși admite că poziția Consiliului în prima lectură nu corespunde, în mai multe puncte esențiale, cu propunerea sa inițială, unicul mod de a permite procedurii să avanseze a fost cel de susținere a poziției Consiliului în prima lectură.

Parlamentul European a adus un număr limitat de amendamente la poziția Consiliului iar principalul lor obiectiv este acela de a clarifica textul, mai degrabă decât de a-i schimba domeniul de aplicare. Amendamentele votate de către Parlamentul European au fost discutate și aprobate în timpul discuțiilor dintre cei doi colegislatori, cu sprijinul Comisiei Europene.

4.1. Amendamente acceptate de Comisie

Comisia acceptă toate amendamentele votate de Parlamentul European, deoarece sunt coerente cu scopul general al propunerii.

5. Concluzie

În temeiul articolului 293 alineatul (2) din Tratatul privind funcționarea Uniunii Europene, Comisia își modifică propunerea în conformitate cu amendamentele votate de Parlamentul European în sesiunea plenară din 18 mai 2010.

[1] COM (2008) 636.

[2] A6-0258/2009.

[3] Poziția (UE) nr. 8/2010, JO C 123, 12.5.2010, p. 5.

[4] COM(2010)99.